Pa en dogter in huis in Bellair aangevalRescue Care paramedici is na die voorval na die huis ontbied (Foto: Verskaf) ’n Pa en sy dogter is Donderdagaand ernstig beseer toe hulle in Bellair in Durban aangeval is. Hulle is glo net voor 20:00 in hul huis in Seaglenweg oorval. Volgens Rescue Care Paramedics is paramedici saam met veiligheidsbeamptes van Blue Security ná die aanval na die huis ontbied. Met paramedici se aankoms op die toneel het hulle die pa (in sy 50’s) en dogter (in haar 30’s) ernstig beseer aangetref. “Pa en dogter is albei op die toneel gestabiliseer voordat hulle per ambulans na ’n nabygeleë hospitaal geneem is vir verdere mediese sorg,” lui ’n verklaring van Rescue Care. Rescue Care sê dit is nog nie duidelik wat presies gebeur het of wie die polisie genader het nie. Die polisie was op die toneel en ondersoek tans die saak. Maroela Media het ’n navraag aan kol. Thembeka Mbhele, polisiewoordvoerder, gerig en wag nog vir terugvoer.